정조 18년
甲寅三月十二日卯時上御熙政堂翰林召試大臣備局堂上引見入侍時行都承旨洪明浩行左承旨李義弼左副承旨洪仁浩右副承旨李益運同副承旨尹長烈假注書李弘達徐俊輔事變假注書李南圭記注官李重蓮林景鎭左議政金履素行司直李文源判敦寧金持默左參贊洪秀輔戶曹判書沈頤之兵曹判書具庠工曹判書徐有防吏曹判書金思穆禮曹判書閔鍾顯行副司直李敬懋徐有大李漢豐副司直尹行任大司憲李祖承大司諫李喆模執義尹序東司諫崔獻重掌令徐有鍊柳頤玄持平洪受浩獻納張至顯正言洪秉臣副修撰尹悌東李翊模以次進伏訖履素曰風日不調聖體何如上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰卽見慶尙監司趙鎭宅狀啓則以爲尙州太還爲三萬三千二百餘石每當捧糴之時民有難辦之患安東粟還多至一萬五千五百餘石租還不過二千九百石民間種糧公家需用粟則太有裕而租則恒不足南海牟麥素非宜土而牟還多至四千三百餘石及其捧糴每致驛騷尙州太一萬石安東粟八千石南海牟二千石竝許作粗事請令廟堂稟旨分付矣三邑還穀或爲偏多或非宜土則不可不從便換作竝依狀請施行事分付何如上曰依爲之出擧條履素曰頃因接慰官尹悌東別單釜倉運監李命天等潛運銅鐵私斫封山之罪令道臣分輕重勘治後狀聞之意覆啓行會矣卽見慶尙監司趙鎭宅啓本則枚擧各人等招辭以爲潛斫換貿雖得眞贓銅鐵私貿終無端緖而運監崔致寬本以奸猾之類慣於私買之術諸招如一渠供莫掩論其所犯實爲罪首前通事金武祥卽致寬使喚之人符同犯禁渠旣自服兩漢之依律嚴勘在所不已運監李命天販銅斫木俱無苗脈和應指使亦沒模捉渠之發明雖不足取信兩囚之招元無同惡相濟之跡而接慰官別單以命天爲首則有不可擅斷竝爲牢囚以待處分爲辭矣崔致寬金武祥等潛斫封山換貿倭物渠已自服可謂兩罪俱發令道臣各別嚴刑後遠地定配以爲懲後之地至於李命天則雖云無和應之跡而當初接慰官之別單臚列旣詳則其在嚴邊政之道不可以渠之發明取信而曲爲之寬恕亦爲刑配懲勵之意分付道臣何如上曰依爲之出擧條上曰監事大提學弘文提學更爲牌招出榻敎上曰喬桐延白民情近日則頗安堵云可幸履素曰近來則有付還者有歸農者民情賴以爲安云矣履素曰臣於今日召試不得已承牌而考試一事在臣便成鐵限庶可以俯諒矣上曰翰試異於他試有監事然後可以爲之所辭過矣須與大提學相議爲之可也上曰守禦使進前文源進伏上曰卿子之今番唱第念及先卿尤用曠感御樂導前亦出於賁飾之擧而昨日旣參翰圈今日又當次第爲待敎矣館閣之一時竝叨得無太過之嫌乎卿若欲不爲則當令勿赴翰試矣文源曰今番賤臣家恩榮實是罕有之事若於一日之內兼叨館閣兩職則悸恐憂懼之心當復如何今此聖敎實出於曲念玉成之盛意不勝感祝今日召試若得勿赴則私心懍惕庶可少紓矣上曰守禦使之奏可謂履滿之戒惜福之言誠得之矣李存秀勿赴召試使之陞殿仍察注書之任事分付可也上曰閣臣今己畢圈卽爲持入上曰諸備堂有所奏事進前可也文源曰南漢春都試若値農務方殷之時則待秋合設已有其例矣今春都試亦爲待秋合設恐合事宜敢此仰達矣上曰依爲之出擧條頤之曰方物白綿紙若準恒留八起之數則惠廳更不給貢價雖有從前定式元貢價之依近例上下亦有前惠堂徐有隣筵稟定奪矣見今遺在爲一萬四千餘卷故惠廳謂以已準恒留今年應下貢價不爲上下者不是異事而就其遺在中提出冬至方物及本曹諸般應下則恒留之數每患未充且不給元貢價則貢人之失業亦不可不念今年元定貢價依例上下恐合事宜故敢此仰達矣上曰依前以判下擧行除置數千卷其代依例上下可也出擧條思穆曰兵曹佐郞孔胤恒旣有還付典籍之命兵郞今將差代而此後則雖移他職依下敎似當隨品仍帶故敢此仰達矣上曰依爲之出擧條敬懋有大漢豐曰北漢城役癸丑春未及畢築處今年內完築事伊時至有筵稟定奪而目下華城城役相値不但事勢之互相掣礙各樣匠手將無以分排赴役北漢城役姑待華城完役後擧行何如上曰摠使陳所見可也民始曰臣於頃日因公往見則城堞多有頹圮處趁今修改恐不可已當初旣以五年一次修改爲定式矣若過今年則頹圮之倍前勢所必至而今此工役旣非浩大之事而匠手亦無多入之擧矣上曰令廟堂問于華城留守參量事勢指一稟處可也出擧條敬懋曰弘化門外百官祗迎處排石鋪莎事命下而役處浩大在前此等之役三營例皆合力擧行今亦依此爲之乎上曰依爲之出擧條敬懋曰御營上番鄕軍每哨量減以後東營集春營入直名數未經筵稟不敢擅減竝哨補番以至今日而軍兵事勢亦涉掣礙何以爲之乎上曰從便量宜爲之可也出擧條敬懋曰鐵箭遠射人量給料窠勸課成就之方訓院堂上與兵曹判書相議擧行事傳敎矣各營門原無相當料窠別爲設料亦甚難便三營門所稱本廳及別騎衛等原料中除出各一窠許付激勸何如上曰依爲之兵曹則令別將別出意見各番禁軍中定幾窠元定遠射取才外各別勸奬以其形止令兵判草記禁軍本有遠射之規況別爲定式之後乎如是而其所成就不及關西當該別將當嚴勘矣武士之六兩如儒士之策文其欲懋實莫如六兩卿等亦爲着意勸課可也出擧條三司進前上曰大司憲李祖承推考出榻敎祖承曰臣以無似本不合於淸朝耳目之任而賓對有命聲討義重冒沒登筵矣進前之際自致失措至伏承問備之命滿心惶恧無地自容以此情跡其何敢一刻晏然於臺次乎請命遞斥臣職上曰勿辭益運曰大司憲李祖承一日再啓煩瀆退待物論矣上曰知道上曰大司諫外兩司諸臺竝推考執義尹序東司諫崔獻重掌令徐有鍊柳頤玄持平洪受浩獻納張至顯正言洪秉臣等曰臣等俱以無似猥忝臺地賓對有命懲討是急他不暇顧相率登筵及夫都憲引避之際誤認以合辭之陳達矇然起伏至伏承問備之命昏謬顚錯之失於是著矣以此情踪何敢一刻晏然於臺次乎請命遞斥臣等之職上曰不待都憲之承批徑先避嫌以此以彼做錯非細依啓喆模曰罪人克寬克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克寬古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係朝宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之虧壞已無可言輿憤轉激去而益甚請亟寢秋曹罪人柳師文放釋之命仍令王府設鞫嚴問快正典刑上曰不允喆模曰臣有所懷敢此仰達金鍾秀之罪聖明已洞燭聲討方峻發臣更無張皇仰達之辭而臺啓雖已蒙允金吾草記屢日未下法府不得擧行三司不得繼發群情之訝惑抑鬱轉而益甚伏願亟降處分俾開嚴討之路焉上曰非欲靳允以其非時金吾草記從近當下批矣上曰臺言太欠分明甚爲糢糊曰是乎曰非乎諫長事誠駭然此等之習予嘗非之矣上曰大司諫李喆模罷職出榻敎上曰試官二人持懸題紙進前良浩昌順進前命書翰林召試題曰此身醒醉摠君恩七言二十韻排律上曰此題善做然後吳泰曾方可謂不忝先矣上曰待敎望筒先爲持入仁浩讀奏待敎望上落點訖上敎文源曰卿子今爲閣臣矣卿當一邊悚惕一邊欣喜待敎出去時卿須率往可也民始曰唱第三日內以金牌鑞牌前導於戴花遊街之時自設閣以來所未有之事壯矣壯矣上曰以速爲製呈出去遊街之意分付於應試諸人可也上曰此題卽吳泰曾先祖之詩也若不盡意善做必有忝厥之嘆承旨以此意分付於吳泰曾也明浩承命出傳上曰書吏出送應試人皆令自書命書傳敎曰明日動駕侍臣當備員在外臺諫許遞與未差之代今日政差出上曰今日政新除授兩司諸臺竝牌招出榻敎公轍曰新除授待敎李存秀旣已下批自本閣牌招察任何如上曰依爲之出擧條上曰李敏輔筋力足可爲雲劍云耶昌順曰再昨洪檍家重牢宴亦爲往見云以此觀之筋力誠好矣上曰回婚禮亦有先生誠稀貴矣命書傳敎曰未下直守令皆令當日辭朝上曰守令來待使之進前沔川郡守洪大應進伏奏職姓名上曰以惠養之意特爲差遣須盡心爲之也木川縣監尹欽烈進伏奏職姓名仍奏七事仁浩曰木川縣監尹欽烈七事誦對之際間有遺漏事甚未安推考何如上曰依爲之出擧條上曰爾誰也欽烈曰故校理錫烈弟也鎭川縣監李鍾淑進伏奏職姓名仍奏七事仁浩曰鎭川縣監七事落漏推考上曰勿推也命仁浩宣諭訖守令先退上曰待敎當例兼弘正祖孫之竝叨此職壯矣履素曰誠如聖敎矣上曰守使孫子爲幾人文源曰四人矣上曰五子四孫誠有福矣上曰卿之筮仕在於何年文源曰二十四爲之而特蒙先朝異渥以大臣子調用矣上曰金近淳暫見於唱第日而尙未詳見注書出去使之入侍賤臣承命出與近淳偕入進前上曰擡顔可也上敎履素曰可謂卿家之瑞物矣上曰大提學家四父子立朝壯矣如此家者朝廷亦有之乎良浩曰臣家兄弟父子之一時立朝不勝懍惕矣四父子立朝宋銓家亦然矣上曰綾恩君及兵判與具得魯三代立朝亦是稀有之事矣民始曰然矣上曰試官權退上曰今番抄啓李存秀徐俊輔兩人皆以經學爲之爲好修己治人之方不外於經傳我朝名宰相皆莫不本之於經學矣民始曰今此聖敎出於作成之盛意渠輩受用將不可勝言矣上曰尹行任文才誠難得而以其早汨科臼不多讀書之致行用文字間或有不知出處而用之者南公轍文才雖不及尹行任而以有家庭之學故識見間有差勝處矣李晩秀文路醇正以予所見年輩儕流中當爲第一矣上曰明淸文集嚴禁然後士子可識文路矣八大家謂之以古調而不見豈成說乎民始曰明淸文集亦有可觀者而近來士子輩必取其中傾仄奇詭者士習誠駭然矣上曰近來筆體亦如此矣上曰守使先卿通明殿所奏不可但以樹立言今其孫如此食報之理誠如執契矣上敎明浩曰召試收券後試官考試定座次入稟可也仍命退諸臣以此退出